Úrad vlády  SR	Na rokovanie vlády SR
Sekcia hospodárskej politiky	dňa 7.8.2002
	k číslu: 5280/2002
		k bodu: 21

S t a n o v i s k o

k Správe z 20. riadneho zasadnutia Rady colnej únie Slovenskej republiky a Českej republiky uskutočneného dňa 17. mája 2002 v Prahe
___________________________________________________________________

	I.

Materiál predkladá minister hospodárstva SR na základe záväzku vyplývajúceho z medzinárodnej zmluvy. Obsahuje návrh uznesenia, predkladaciu správu, Rozhodnutie Rady colnej únie č.25, Záznam  č.25 zo zasadnutia Rady colnej únie, Výročnú správu o plnení Zmluvy medzi SR a ČR o vytvorení colnej únie za rok 2001, vyhodnotenie medzirezortného pripomienkového konania, návrh komuniké.

Zmyslom je informovať vládu o priebehu 20. riadneho zasadnutia Rady colnej únie SR a ČR (ďalej „Rada“), na ktorom Rada v Rozhodnutí č.25 o.i. schválila Výročnú správu o plnení Zmluvy medzi SR a ČR o vytvorení colnej únie za rok 2001 (ďalej „Zmluva“) a prijala úlohy a odporúčania pre ďalšie obdobie. 

Navrhuje sa, aby vláda Rozhodnutie č.22 Rady schválila a uložila príslušným ministrom zabezpečiť realizáciu úloh uvedených v predmetnom rozhodnutí. 

		II.

V pripomienkovom konaní k správe neboli vznesené žiadne pripomienky.

		III. 

Jadrom správy je Výročná správa o plnení Zmluvy za rok 2001, ktorá hodnotí vývoj a dosiahnuté výsledky v oblasti voľného pohybu tovaru, obchodnej politiky zmluvných strán voči tretím krajinám, hodnotí činnosť orgánov colnej únie a formuluje závery a odporúčania  podľa jednotlivých vecných oblastí.

Problematiku pripravovaných ochranných opatrení na dovoz mäsových konzerv a repkového oleja z ČR a otázky mimoriadnych veterinárnych opatrení ČR a SR Rada nedoriešila vzhľadom na zásadne odlišné stanoviská strán a odporučila ďalej o týchto otázkach rokovať na úrovni ministrov.

Rada schválila správu o súčasnom stave prístupového procesu SR a ČR do EÚ a správu o riešení pripomienok k prekážkam obchodu medzi SR a ČR. Konštatovala, že v porovnaní s rovnakým obdobím minulého roka došlo k poklesu obratu vzájomného obchodu  a odporučila hľadať možnosti obnovenia jeho dynamiky prostredníctvom Medzirezortnej konzultačnej skupiny.  

K predloženej správe nemáme žiadne pripomienky a odporúčame, aby ju vláda vzala na vedomie a prijala navrhované uznesenie.  

Bratislava  31.7.2002